TI: Shqipëria, Kosova, korrupsioni vazhdon të mbetet problem thelbësor 
Transparency International nxjerr raportin për Indeksin e Korrupsionit dhe analizon efektin e COVID-19 tek lufta ndaj kësaj dukurie
Viti 2020 solli një tablo të zymtë përsa i takon korrupsionit në botë, ku shumica e vendeve ka bërë pak ose aspak përparim në drejtim të luftës ndaj kësaj dukurie. Në raportin e përvitshëm për Indeksin e Perceptimit të Korrupsionit në botë, organizata Transparency International thotë se korrupsioni jo vetëm minoi përgjigjen globale ndaj pandemisë COVID-19, por kontribuoi në një krizë të vazhdueshme të demokracisë. Sipas Transparency International, dy të tretat e vendeve ose kanë mbetur në vend ose kanë pësuar rënie përsa i takon luftës kundër korrupsionit. Shqipëria dhe Kosova kishin 36 pikë në një sistem llogaritjeje të indeksit ku 100 pikë do të thotë mungesë korrupsioni dhe zero, korrupsioni më i lartë. Korrupsioni vazhdon të mbetet një problem madhor në Shqipëri dhe Kosovë, që pengon përparimin demokratik dhe frenon aspiratat e qytetarëve për një jetë më të mirë, sipas Transparency International. Krahasuar me vitin e kaluar, Shqipëria ka një pikë më shumë, por Lidija Prokic, Këshilltare Rajonale për Evropën dhe Azinë Qendrore në Transparency International thotë se ndryshimi prej një pike nuk është statistikisht i konsiderueshëm. Kosova nuk ka ndryshuar numër pikësh, por të dyja vendet janë mes vendeve me korrupsion të lartë. Shqipëria është dy vende më lart sesa vitin e kaluar, ndërsa Kosova tri vende më poshtë, por vetë organizata u kushton më shumë rëndësi pikëve. Zonja Prokic thotë se problemet e korrupsionit, tregojnë mangësitë në sundimin e ligjit. Zonja Prokic thotë gjithashtu se ajo që ndikon tek mungesa e përmirësimit është ndikimi politik mbi sistemin gjyqësor, mungesa e kapacitetit të institucioneve dhe mungesa e pavarësisë së institucioneve gjyqësore kryesisht për të proceduar rastet e korrupsionit. Këto dukuri thotë ajo, i sheh si në Shqipëri, edhe Kosovë, po ashtu si edhe prirjen për mungesë transparence kur bëhet fjalë për prokurimet publike. Një nga aspektet që ka analizuar për vitin 2020, Transparency International është edhe lidhja mes shkeljeve të standardeve demokratike në përgjigjen ndaj COVID-19-ës dhe nivelit të korrupsionit në vend. Sa më i lartë korrupsioni, aq më të larta shkeljet. Raporti i këtij viti ka analizuar se si gjithë këto mangësi janë reflektuar edhe tek pasojat për COVID-in dhe Transparency International ka ndeshur probleme në këtë drejtim në Shqipëri. Por shqetësimet shtrihen përtej zbatimin e rregullave anti-korrupsion. Duke iu referuar paketës anti-shpifje, zonja Prokic thotë se është një çështje shumë e ndjeshme dhe se këto veprime kanë ndikim tek lufta kundër korrupsionit. Në rajonin e Evropës Lindore dhe Azisë Qendrore, Shqipëria përmendet si një nga vendet me përmirësim të konsiderueshëm me ndryshim 5 pikë nga viti 2013. Kjo diferencë është falë 31 pikëve të atij viti, niveli më i ulët për indeksin e korrupsionit nga Shqipëria që nga viti 2012 dhe falë një rritjeje në 39 pikë në vitin 2016, viti kur u miratua reforma në drejtësi. Por zonja Prokic thotë se për vendet e Ballkanit ka patur një hendek mes adoptimit të një kuadri legjislativ dhe zbatimit të tij, duke thënë se rezultatet më të larta kanë qenë kur ngriheshin institucione ose po bëheshin ndryshime të rëndësishme legjislative. Dallimi për Kosovën, thotë zonja Prokic është tek të veçantat e zhvillimeve politike atje. Ajo shton se kuadri institucional dhe ligjor po formohet dhe kjo jep arsye për një optimizëm të matur. Si Kosova, edhe Shqipëria kanë vend për përmirësim kur bëhet fjalë për liritë e medias, lirinë e shprehjes, lirinë e tubimit dhe shoqërinë civile. Bosnje-Hercegovina ka pësuar një rënie prej shtatë pikësh që prej vitit 2012 dhe kështu përbën rast shqetësues në rajon. Edhe Serbia ka pësuar një rënie prej katër pikësh. Por kjo nuk do të thotë që ato janë shumë më keq se vendet e tjera. Edhe me këtë rënie, Serbia ka 38 pikë, dy pikë më shumë se sa Shqipëria dhe Kosova, ndërsa Bosnje-Hercegovina ka 35 pikë, një pikë më pak se Shqipëria dhe Kosova, pra statistikisht është pothuajse i njëjti nivel. Edhe Maqedonia e Veriut ka 35 pikë. Por rënia graduale ose ngecja në vend në Ballkanin Perëndimor ka pasoja që shkojnë përtej abstraksionit të normave demokratike. Duhet që institucionet të bëhen më efektive që qytetarët të bëhen më optimistë, thotë ajo. Ajo shton raportet e progresit të Komisionit Evropian nxjerrin në pah këtë element si shumë domethënës. Dhe aspekti tjetër është mungesa e balancës dhe ndarjes së pushteteve dhe një ndikim shumë të fortë të degës ekzekutive mbi degën legjislative dhe mbi gjyqësorin.